2022.9.23.
HU
Az Európai Unió Hivatalos Lapja
C 365/25
3.
Részletes megjegyzések 3.1.
Ebben a fejezetben az EGSZB az európai csipstratégia stratégiai célkitűzéseinek egyes szempontjait értékeli.
3.2.
Szakpolitikai célokhoz illeszkedő beruházások 3.2.1.
A csipstratégia céljainak elérése érdekében az Európai Bizottság mintegy 43 milliárd EUR köz- és magánbefektetést kíván mozgósítani.
Ebbe beletartozik az Európai Csipkezdeményezés kezdeményezés keretében megvalósuló 11 milliárd EUR összegű közberuházás.
Az Európai Bizottság emellett azt tervezi, hogy összekapcsolja a különböző intézkedéseket, például a tőketámogatást, a 2 milliárd EUR összegű Csipfinanszírozási Alapot, az EBB hiteleit, valamint a helyreállítási és rezilienciaépítési tervekben foglalt mikroelektronikai intézkedésekből és a nemzeti vagy regionális alapokból származó forrásokat.
Az Európai Bizottság megemlíti azt is, hogy a közös európai érdeket szolgáló fontos projektek (IPCEI) keretében támogatja az ipari kutatást és innovációt.
Az EGSZB elvben támogatja az ambiciózus beruházási terveket.
Nem egyértelmű azonban, hogy ezeket hogyan fogják finanszírozni.
Az EGSZB felkéri az Európai Bizottságot, hogy fejtse ki részletesebben ezeket a terveket.
3.3.
A kutatási és technológiai vezető szerep megerősítése 3.3.1.
A Horizont Európa kutatási keretprogram már célul tűzte ki a következő generációs technológiák előmozdítását.
Az EGSZB határozottan támogatja ezt a célkitűzést.
Az Európai Bizottság szerint a csipekkel foglalkozó közös vállalkozás keretében támogatandó jövőbeli kutatási tevékenységek elő fogják segíteni a vertikális iparágak jövőbeli szükségleteinek teljesítését, és biztosítani fogják a társadalmi és környezeti kihívások kezelését.
3.3.2.
Az Európai Bizottság a kutatási erőfeszítéseket például a 2 nm alatti tranzisztorméret elérésére szolgáló technológiákra, az MI forradalmi technológiáira, a rendkívül alacsony energiaigényű processzorokra, az újfajta anyagokra, valamint a különböző anyagok heterogén és 3D integrálására és a kialakulóban lévő tervezési megoldásokra kívánja összpontosítani.
Az EGSZB alapvetően üdvözli és támogatja ezt a megközelítést.
Európa mint kutatási központ jó alapokkal rendelkezik.
Az európai félvezető-értéklánc számára a termékspecifikus szellemi tulajdon létrehozása – többek között a nyílt forráskódú RISC-V megközelítés alapján – tovább javítja a félvezető megoldásokhoz szükséges készségeket számos kulcsfontosságú ágazatban.
3.3.3.
Az EGSZB egyetért azzal a szándékkal, hogy elő kell mozdítani a kulcsfontosságú funkciók integrációját, a fenntartható energiafogyasztást, a megnövekedett számítási teljesítményt és az olyan forradalmi technológiákat, mint a mesterséges intelligenciában (MI) használt neuromorf és beépített csipek, az integrált fotonika, a grafén és más 2D anyagokon alapuló technológiák.
A kis méretek (< 2 nm) mellett a felvevőpiaci igényeit és az európai félvezetőipar erősségeit is figyelembe kell venni, különösen a nagyteljesítményű félvezetők és érzékelők esetében, amelyek lényegesen nagyobbak.
Míg az olyan technológiák, mint a mesterséges intelligencia, a gépi tanulás, az 5G/6G és a nagy teljesítményű számítástechnika 5 nm-es vagy annál kisebb csipmegoldásokat igényelnek, az ipari gyártáshoz továbbra is nagy meny­ nyiségben van szükség sokkal nagyobb méretű, speciális csipekre.
Európának ezért nem lenne szabad kizárólag a legkisebb méretekre összpontosítania.
Az EGSZB-nek határozott meggyőződése, hogy a félvezető-ökoszisztéma sikerét nem kizárólag a kisebb méret (< 10 nm) terén megszerzett szakértelem határozza meg.
Éppen ellenkezőleg: a mikroelektronikával szemben támasztott egyedi követelmények a jövőben egyre differenciáltabbá válnak, és méretüktől függetlenül egyre sokfélébb forradalmi és innovatív csipmegoldásokra lesz szükség.
Az EGSZB ezért átfogó megközelítést javasol, amely elsősorban a félvezető-ökoszisztéma innovációs potenciálján alapul.
3.3.4.
Az EGSZB támogatja a kvantumcsipekkel kapcsolatos kutatásokat, és üdvözli a Horizont Európa „Kvantumtechnológiák” kiemelt kezdeményezésének finanszírozását.
3.4.
Vezető szerep a tervezésben, a gyártásban és a csomagolásban 3.4.1.
Az EGSZB üdvözli azt a célt, amely arra irányul, hogy megerősítsék a félvezető-technológiai és innovációs kapacitásokat az EU-ban, valamint hogy előmozdítsák egy élénk és reziliens félvezető-ökoszisztéma létrejöttét.
Ez az átfogó megközelítés, amely nemcsak a technológiai innováció érdekelt feleire, hanem a beszállító és felhasználó iparágakra is összpontosít, pozitívan értékelendő.
Az EGSZB hangsúlyozza, hogy a teljes félvezető-értékláncot és -ökoszisztémát meg kell erősíteni, mivel nem csupán a csipek, hanem az anyagokkal és eljárásokkal – köztük a csomagolással – kapcsolatos készségek is alapvető szerepet játszanak az új félvezető technológiák előmozdításában.
Fontos a keresleti és kínálati oldali érdekelt felek közötti szoros együttműködés, amelyben a processzorokkal és félvezető-technológiákkal foglalkozó európai szövetség más érdekeltek felekkel együtt tanácsadó szerepet játszik.
Az EGSZB azt ajánlja, hogy gyorsan lépjenek tovább a kezdeményezéssel.
Végső soron azonban az intézkedések tényleges végrehajtása fogja meghatározni, hogy ezek az intézkedések sikeresek lesznek-e, és hogy a várt beruházás ténylegesen megvalósul-e.